Dr. M.J. du Plessis Gereformeerde Kerk Bellville Datum: 28 Des 2003 (oggend).
Teks: 1 Korintiërs 2: 14
Hierdie omvattende beskrywing dat dit wat in die hiernamaals vir ons wag, nie deur een mens gesien, gehoor of beleef is nie, teken die heerlikheid van die hemel. Terselfdertyd beskryf dit ook die grootheid en die wysheid van God wat in Christus geopenbaar is.
Die Heilige Gees lei ons die toekoms in. Hy lei ons inderdaad tot ons in die hiernamaals in 'n nuwe lewe ingaan.
Maar om die Heilige Gees te kan verstaan as Hy ons lei, vereis van elkeen van ons 'n baie noue en persoonlike omgang met die Here.
Die rede is baie eenvoudig: die Heilige Gees lei ons in 'n geestelike wêreld in. Ons moet al so ver gegroei het in ons geloofslewe, dat ons geestelike dinge kan begryp, belewe en "sien."
Dit is waarna die Bybel hier verwys as die Here openbaar dat Hy vir die wat Hy liefhet iets voorberei wat 'n oog nie gesien, 'n oor nie gehoor en in die hart van 'n mens nie opgekom het nie (v. 9).
Paulus se woorde "soos geskrywe is" toon aan dat hierdie aanhaling van hom 'n sameflansing van verskillende aanhalings uit die Ou Testament is.
In der waarheid staan hierdie woorde nie in een teksvers in die Ou Testament, soos wat ons dit sou verwag nie. Maar die saak kom wel in die Ou Testament voor (vgl. Jesaja 64: 2; Jesaja 65: 17 en Deut. 29: 4).
Die apostel Paulus maak 'n dogmatiese samevatting van 'n hele klomp Bybelgegewens en stel ons net van die somtotaal daarvan in kennis.
Slegs die wat God liefhet, sal hierdie heerlikheid beleef. Dit is dus uiters geselekteerd. Hierin word die gevolge wat die uitverkiesing tydens ons aardse lewe op ons het, duidelik gemaak.
Hoe weet ons dit? God het aan ons dinge geopenbaar wat vir ander totaal onmoontlik is om te sien. Dit is dan ook die punt waaroor dit in hierdie Bybelgedeelte gaan:
Alle mense is soort van geestelik blind, maar die Here kom in sy genade en openbaar van hierdie dinge wat geestelik buite ons gesigsveld lê aan sommige mense.
'n Voorbeeld van so 'n saak kry ons waar die Here Jesus met sy dissipels in gesprek was oor Wie Hy is.
Die dissipels het toe allerhande antwoorde gegee. Sommige van die volk het selfs gedink dat Jesus Elia kon wees.
Toe vra Jesus vir hulle: "Maar julle, wie sê julle dat Ek is?" Hierop het Petrus geantwoord: "U is die Christus, die Seun van die lewende God."
Jesus het daarop geantwoord dat vlees en bloed dit nie aan hom geopenbaar het nie, maar wel die Vader wat in die hemel is (Matteus 16: 17).
Hier het ons 'n duidelike voorbeeld van insig wat iemand van buite hierdie wêreld af gekry het.
Hoe gebeur dit met ons? Die openbaring van God gebeur deur die werk van die Heilige Gees. God het die Heilige Gees uitgestuur en Hy werk in die Kerk van die Here (Johannes 16: 13).
Dit gaan nie hier net oor die buitengewone openbaring soos wat die apostels en hulle medewerkers oorgekom het nie.
In hierdie sin gaan dit daaroor dat al die gemeentelede deur die prediking en deur omgang met die Bybel openbaring ontvang.
Die Heilige Gees gebruik dus die evangelie (mondeling en op skrif) om Jesus Christus aan ons te openbaar.
U moet net daarop let dat die Heilige Gees besig is om die mensdom in twee groepe te verdeel.
Die een groep is die wat hier deur die Bybel "die wat God liefhet" genoem word, en die ander groep word "vleeslike mense" genoem.
Die Bybel onderstreep dat die een groep die Heilige Gees se werk kan verstaan, terwyl die ander groep daar niks van verstaan nie.
Wat is die inhoud van dit wat die Heilige Gees openbaar? Jesus Christus.
Die wysheid van God bestaan daarin dat ons Christus moet ken, want Christus is die wysheid van God (v. 1 - 7).
In die gedeelte wat ons gelees het, staan daar geskryf dat die Heilige Gees die diepte van God aan ons openbaar. Dit is die alwetendheid van die Here.
Dit Heilige Gees ondersoek alle dinge ook die dieptes van God - die Heilige Gees lei ons dus in die openbaring van God in met sy Goddelike alwetendheid (vgl. Johannes 5: 17).
Wat is die effek van hierdie inwerking van die Heilige Gees op ons?
Die werking van die Heilige Gees laat ons geloofsinsig gaan tot op onmeetbare vlakke.
Hy is God, daarom is sy inwerking op ons oneindig, ewig en alomteenwoordig.
Let mooi op wat dit beteken. Ons (= die wat God liefhet) word verander in die sin dat ons geestelike insigte bykry en daarin verdiep.
Hierdie insigte kom nie by mense voor in wie die Heilige Gees nie werk nie. Die Bybel noem hulle vleeslike mense.
Dit beteken dadelik dat die perspektiewe en lewensbenadering van die twee groepe mense dramaties gaan verskil.
Ons kan dalk twyfel of mens werklik die verlossingsraad van die Here met ons sal kan verstaan. Paulus gebruik 'n voorbeeld om twee dinge te verduidelik:
Die eerste is dat ons baie diep in die inhoud van die Here se openbaring ingelei sal word.
Die tweede is dat ons dit wat aan ons geopenbaar sal word, sal verstaan:
Daar is geen ondersoek wat so diep is soos 'n selfondersoek nie.
Net 'n mens self weet wat in homself aangaan.
Geen mens kan 'n ander een se kop binnekant lees nie.
Dit is die bedoeling van die woorde dat net die gees van die mens wat in hom is, weet wat in daardie mens is.
Maar dan gaan die Bybel verder: Hoe ken ons die Here, want uit Paulus se voorbeeld is dit duidelik dat net die Here alleen kan weet wat in sy raadsplan gebeur?
Daar is net een manier hoe ons die dinge van die Here sal kan verstaan: Die Gees van God moet ons leer Wie God is, want met ons verstand sal ons nooit by die waarheid kan uitkom nie.
Hierop verduidelik die Bybel dan dat ons eers moet kyk wat ons nie het nie en dan wat ons wel het.
Afwysend word aangetoon dat ons nie die gees van die wêreld ontvang het nie.
Daar word dus weereens 'n skeiding tussen die mense aangedui:
Daar is 'n groep wat 'n wêreldsgees in hulle ronddra. Ons is nie deel van hulle nie.
Ons het die Heilige Gees ontvang. Dink vir die ontvangs van die Heilige Gees aan Pinkster en aan wedergeboorte.
Paulus maak 'n teenstelling tussen dit wat wêrelds is en dit wat Goddelik is. Die hele mensdom gaan op in een van hierdie twee groepe. Die een groep het die Heilige Gees ontvang, terwyl die ander groep in die wêreld met sy waardes vasgevang bly.
Hierdie week het ons weer in die besondere openbaring van die Here gedeel toe ons sy menswording herdenk het.
Ons het weer die misterie daarvan herdenk dat God sy Seun vir ons gebore word het en laat sterf het.
Ons het weer saam bely dat dat ons deel in die verlossing wat deur die koms van God se Seun bewerk is.
Al is die Here Jesus Christus nie meer sigbaar by ons nie, vestig sy koms na ons aarde toe ons aandag op die feit dat ons verlossing so werklik is soos wat sy geboorte ‘n feitlike werklikheid is.
Die Here Jesus se geboorte en kruisiging verseker ons dat God ons aanstons tot die ewige lewe gaan laat toetree.
Ons moet nie die eindoordeel vrees nie, want die liggaam en bloed van Jesus Christus waarborg vir ons volkome versoening.
Die almag van God is sigbaar openbaar om die onsigbare krag en liefde van God duidelik te laat skyn.
Jesus is sigbaar en lyflik gebore. Hy het saam met ons geleef en gesterf en met sy menslike liggaam, wat Hy aangeneem het, hemel toe gevaar.
Die betekenis van die koms van die Here Jesus was juis om te openbaar wat die Here sigbaar vir ons doen.
Die doel van ons lewe kom hiermee in perspektief.
Ons leef vir meer as om net elke dag te bestaan. Ons lewe vir 'n toekoms in God se koninkryk.
Hierdie toekoms breek eers in sy helderheid deur wanneer ons sterf.
Hierdie toekoms kom eers tot volle helderheid wanneer die Here Jesus op die wolke verskyn.
Die Heilige Gees lei ons in hierdie toekoms in. Daarom is dit so noodsaaklik dat ons geestelik moet groei, sodat ons die Heilige Gees kan verstaan as Hy ons lei.
Elkeen van ons weet in ons harte of ons glo of nie - m.a.w. of ons Geesvervulde mense is of nie.
Ongelowige mense neem die dinge van die Gees van God nie aan nie. Die Bybel noem drie redes waarom hy dit nie doen nie:
en hy kan dit nie verstaan nie,
omdat dit geestelik beoordeel word.
Het die viering van die Here se menswording iets aan u gedoen of nie? Was dit maar net 'n gebeurtenis, of het dit regtig diep geestelike betekenis vir u?
In die woorde van die Bybel:
Was dit dwaasheid?
Kon u dit verstaan?
En kon u dit geestelik beoordeel?
Die antwoord in ons binneste sal vir onsself sê hoe naby en persoonlik ons omgang met die Here is.
Die ware gelowige besef en beleef dat die Heilige Gees ons in 'n geestelike wêreld inlei.
Ons moet al so ver gegroei het in ons geloofslewe dat ons kan begryp hoe die Here se verlossingsraad oor ons werklikheid word.
Eers as ons dit verstaan, kom ons in 'n posisie waar ons nie meer deur aardse en wêreldse gebeure bedreig word nie.
Dan eers kan ons soos Paulus by marteling en swaarkry verbykyk na die volmaakte toe.
Mense wat dit kan regkry leef in die ewige vrede van God omdat hulle voorberei vir die ware toekoms.
Kom ons strek ons uit na hierdie nuwe wêreld: Dit waarna die Bybel hier verwys:
Die Here openbaar dat Hy vir die wat Hy gebore is en gesterf het vir die wat Hy liefhet.
Vir hulle het Hy iets voorberei wat geen oog al ooit gesien het nie, geen oor al gehoor het nie en in die hart van 'n mens het dit nog nooit opgekom nie (v. 9).
Gelei deur die Heilige Gees moet ons dit al in beginsel belewe.
Datum: 28 Desember 2003 (oggend).